આપણી ભારતીય સંસ્કૃતિમાં નારીને નારાયણી તરીકે વર્ણવી છે. આપણા ધર્મગ્રંથોમાં લખાયેલું છે કે જ્યાં નારીની પૂજા થાય છે ત્યાં દેવતાઓનો વાસ હોય છે. આજે પણ આપણા ધર્મગુરુઓ, સમાજશાસ્ત્રીઓ અને રાજનેતાઓ પોતાના ભાષણોમાં આ પ્રકારનો ઉલ્લેખ કરતા જોવા મળે છે. વિડંબના એ છે કે બિનસાંપ્રદાયિક્તાને નહીં, પરંતુ ‘સાંસ્કૃતિક રાષ્ટ્રવાદ’ને વરેલી સરકારના શાસનમાં દેશભરમાં હાલ જે કઠુઆ-ઉન્નાવ-સુરત જેવી બળાત્કારની અત્યંત ઘૃણાસ્પદ ઘટનાઓના અહેવાલો સાંપડી રહ્યા છે, તે જોઈને સરકારના શાસકો કઈ સંસ્કૃતિને વરેલા છે અને કઈ સંસ્કૃતિ વિકસાવવા જઈ રહ્યા છે તેવા ગંભીર પ્રશ્નો દેશ સમક્ષ ખડા થયા છે.